b"\n_START_ARTICLE_\nCampionat AMA de motocr\xc3\xb2s\n_START_SECTION_\nHist\xc3\xb2ria\n_START_PARAGRAPH_\nLa competici\xc3\xb3 es va estrenar amb la introducci\xc3\xb3 de dues categories (classes) basades en f\xc3\xb3rmules de motors de 500 cc i 250\xc2\xa0cc. El 1974 s'hi afeg\xc3\xad la de 125 cc._NEWLINE_A mesura que la tecnologia del motocr\xc3\xb2s evolucionava, les motocicletes de 500 cc esdevingueren massa potents per al pilot mitj\xc3\xa0, fent que minv\xc3\xa9s el nombre de participants en aquesta categoria. Finalment, l'AMA la discontinu\xc3\xa0 despr\xc3\xa9s de la temporada de 1993. El 1996 es cre\xc3\xa0 un campionat nacional femen\xc3\xad, anomenat Women's MX._NEWLINE_Mirant d'at\xc3\xa8nyer la regulaci\xc3\xb3 d'emissions, el 1997 l'AMA augment\xc3\xa0 la cilindrada m\xc3\xa0xima permesa per als motors de quatre temps, en un esfor\xc3\xa7 per a encoratjar els fabricants a desenvolupar motocicletes amb aquesta mena de motors, m\xc3\xa9s respectuosos amb el medi ambient._NEWLINE_El 2006, la categoria de 250 cc pass\xc3\xa0 a anomenar-se MX, amb una formulaci\xc3\xb3 que permetia motors de 150 a 250\xc2\xa0cc de dos temps o de 251 a 450\xc2\xa0cc de quatre temps. La categoria de 125 cc es reanomen\xc3\xa0 MX Lites, permetent de 0 a 125\xc2\xa0cc de dos temps o de 150 a 250\xc2\xa0cc de quatre temps._NEWLINE_El 2009, la categoria MX fou reanomenada 450 i la MX Lites, 250 per tal de reflectir el fet que tots els fabricants competidors havien adoptat la motoritzaci\xc3\xb3 de quatre temps."